Paġna IL-QORTI TAL-AWDITURI TAL-UNJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea (TFUE), u b'mod partikolari l-Artikolu 287(4) tiegħu, Wara li kkunsidrat it-talba għal opinjoni dwar il-proposta msemmija hawn fuq li waslet għand il-Qorti mill-Kunsill tal-Unjoni Ewropea fit-28 ta' Jannar 2014, ikkompletata bit-trażmissjoni tal-anness tagħha, li fih id-dispożizzjonijiet tal-abbozz ta' Regolament Finanzjarju, li wasal għand il-Qorti fil-25 ta' Frar 2014. ADOTTAT L-OPINJONI LI ĠEJJA: Il-Ftehim Intern li jistabbilixxi l-11-il Fond Ewropew għall-Iżvilupp (FEŻ) ġie ffirmat mill-Istati Membri f'Ġunju 2013. Il-Ftehim Intern jidħol fis-seħħ biss wara r-ratifikazzjoni mill-Istati Membri kollha. Probabbilment, il-proċess se jiġi konkluż fl-2014. Biex il-fondi jsiru disponibbli bejn Jannar 2014 u d-dħul fis-seħħ tal-Ftehim Intern tal-11-il FEŻ, il-Kunsill stabbilixxa miżuri tranżizzjonali ("Faċilità ta' Tranżizzjoni") li se jiġu ffinanzjati minn fondi ta' FEŻ preċedenti u kkontabilizzati taħt il-11-il FEŻ. Ir-regoli finanzjarji applikabbli għall-11-il FEŻ ma jistgħux jiġu adottati mill-Kunsill qabel id-dħul fis-seħħ tal-Ftehim Intern tal-11-il FEŻ. Għaldaqstant, il-Kummissjoni tipproponi li r-Regolament tal-Kunsill dwar ir-Regolament Finanzjarju applikabbli għall-10-il FEŻ jiġi modifikat b'tali mod li r-regoli finanzjarji li se japplikaw għall-11-il FEŻ japplikaw ukoll għall-Faċilità ta' Tranżizzjoni. Il-Qorti ntalbet opinjoni dwar il-proposta għal Regolament tal-Kunsill dwar ir-Regolament Finanzjarju applikabbli għall-11-il Fond Ewropew għall-Iżvilupp. L-opinjoni ġiet ippubblikata f'Diċembru 2013 (l-Opinjoni Nru 3/2013). Il-Qorti tilqa' b'interess il-fatt li għadd ta' osservazzjonijiet ifformulati fl-opinjoni Nru 3/2013 tagħha dwar ir-regoli finanzjarji applikabbli għall-11-il FEŻ ġew indirizzati fil-proposta preżenti u b'mod partikolari l-punti li ġejjin: ġew imtejba d-dispożizzjonijiet dwar l-akkwist (b'mod partikolari l-Artikolu 36(5) tal-proposta), il-kooperazzjoni tal-awtoritajiet nazzjonali tal-awditjar mal-Qorti huma kjarifikati (l-Artikolu 48(6) tal-proposta), l-applikazzjoni tal-abbozz ta' Regolament Finanzjarju hija ġeneralizzata għall-oqsma kollha ta' nfiq tal-FEŻ, minbarra l-Faċilità ta' Investiment (l-Artikolu 60 tal-proposta). Fl-opinjoni tagħha Nru 3/2013 il-Qorti għamlet osservazzjonijiet oħra li għadhom rilevanti u li huma deskritti hawn taħt (ara l-paragrafi 7 sa 20). L-abbozz ta' Regolament Finanzjarju riżultanti ma huwa xejn faċli biex tużah. Mhuwiex dokument awtonomu. Huwa impossibbli li wieħed jifhmu mingħajr ma jirreferi għar-Regolament Finanzjarju ġenerali u għar-regoli ta' applikazzjoni tiegħu. Din il-kumplessità twassal għal riskju sinifikanti ta' inċertezza legali. Id-dokument kif ippreżentat attwalment ikun diffiċli biex jintuża mill-maniġers, mill-benefiċjarji u mill-awdituri. Għaldaqstant hemm riskju sinifikanti li d-dispożizzjonijiet tiegħu jistgħu jiġu interpretati b'mod skorrett u li jistgħu jsiru żbalji. Il-Qorti jiddispjaċiha li l-Kummissjoni ma pproduċietx abbozz ta' regolament trasparenti u awtonomu mfassal biex ikun mill-aktar ċar għall-utenti u biex jimminimizza r-riskju ta' żball permezz ta' fehim skorrett. Il-Qorti jiddispjaċiha wkoll li, minkejja s-suġġerimenti tal-Qorti fl-opinjonijiet tagħha Nru 12/2002, Nru 2/2007 u Nru 9/2007, il-Kummissjoni għadha ma pproponietx Regolament Finanzjarju uniku, applikabbli għall-FEŻ kollha attwali u futuri li, bħar-Regolament Finanzjarju ġenerali, ikun jista' jiġi emendat kull meta jinħass il-bżonn. Miżura ta' dan it-tip kieku tiżgura l-kontinwità, mingħajr ir-riskju li tiġi interrotta l-implimentazzjoni tal-FEŻ, u tista' tkun mistennija li tissimplifika l-ġestjoni. L-Artikolu 17 jipprovdi, fost l-oħrajn, li għandhom japplikaw id-dispożizzjonijiet tar-Regolament Finanzjarju ġenerali dwar "ġestjoni indiretta". Madankollu, il-paragrafu 3 tal-Artikolu 17 jintroduċi elementi li jmorru lil hinn minn dawk id-dispożizzjonijiet. Il-Qorti tirrakkomanda li l-Kunsill jeżamina l-ġustifikazzjoni għall-inklużjoni tal-paragrafu 3: b'mod partikolari jekk kwalunkwe vantaġġ mill-inklużjoni tagħha jkunx aktar bil-qabda mir-riskji li jiġi oskurat fejn tinsab ir-responsabbiltà għall-infiq sew tal-flejjes tal-FEŻ. Skont l-Artikolu 37 tal-proposta d-dispożizzjonijiet tar-Regolament Finanzjarju ġenerali dwar l-għotjiet japplikaw b'mod wiesa' għall-kontribuzzjonijiet finanzjarji mill-FEŻ. Madankollu l-paragrafu 3 fih dispożizzjoni addizzjonali li tenfasizza l-ħtieġa li l-Kummissjoni tieħu inkunsiderazzjoni l-ħtiġijiet u l-kuntesti speċifiċi meta tiddefinixxi l-modalitajiet. Mhuwiex ċar għalfejn tinħass il-ħtieġa li din id-dispożizzjoni tiġi inkluża fir-Regolament Finanzjarju tal-FEŻ għall-Faċilità ta' Tranżizzjoni meta jidher li ma hemm ebda dispożizzjoni ekwivalenti fir-Regolament Finanzjarju ġenerali. Il-Qorti tirrakkomanda li l-Kunsill jeżamina jekk hemmx ġustifikazzjoni tajba għall-inklużjoni ta' tali dispożizzjoni u jekk id-dispożizzjoni hijiex definita b'mod ċar biżżejjed. L-ewwel paragrafu tal-Artikolu 39 tal-proposta jipprovdi li l-Artikolu 186 tar-Regolament Finanzjarju ġenerali għandu japplika għall-pagamenti tal-FEŻ għall-appoġġ tal-baġit. Dak l-Artikolu tar-Regolament Finanzjarju ġenerali jipprovdi li deċiżjonijiet għall-finanzjament li taħthom jitħallas l-appoġġ għall-baġit għandhom jagħtu dettalji tal-objettivi u tar-riżultati mistennijin tiegħu, u li l-pagament għandu jiddependi mill-progress fl-issodisfar tal-kundizzjonijiet (il-paragrafu 2); li l-ftehimiet finanzjarji għandhom jipprevedu r-rimborż ta' nfiq irregolari (il-paragrafu 3); u li l-Kummissjoni għandha tappoġġa f'pajjiżi terzi benefiċjarji l-iżvilupp tal-kontroll parlamentari u tal-kapaċitajiet ta' verifika (tal-awditjar) u żżid it-trasparenza u l-aċċess pubbliku għall-informazzjoni (il-paragrafu 4). It-tieni sas-seba' paragrafi tal-Artikolu 39 tal-proposta jikkonsistu f'sensiela ta' prinċipji u prattiki relatati mal-appoġġ għall-baġit mill-FEŻ. Dawn jinkludu dikjarazzjonijiet ġenerali ta' politika (it-tieni u r-raba' paragrafi), dikjarazzjonijiet mill-ġdid jew verżjonijiet ipparafrażati ta' xi wħud mid-dispożizzjonijiet tal-Artikolu 186 tar-Regolament Finanzjarju ġenerali (it-tielet, il-ħames u s-sitt paragrafi) u referenza oskura għal links bejn il-PTEE u l-Istati Membri kkonċernati (is-seba' paragrafu). Il-Qorti tirrakkomanda li l-Kunsill jeżamina dan l-artikolu tal-proposta fid-dawl tal-kunsiderazzjonijiet stipulati hawn fuq. Din l-opinjoni ġiet adottata mill-Awla III, immexxija mis-Sur Karel PINXTEN, Membru tal-Qorti tal-Awdituri, fil-Lussemburgu fil-laqgħa tagħha tal-1 ta' April 2014.
Extracted from C_124_2014.html